ઊંઘનું એવું છે જ્યારે ઈચ્છે ત્યારે ઊંઘી શકે છે. ગાંધી-ઈરવીન કરાર વખતની વાત મને યાદ છે. કેટલાક અંગ્રેજોએ ગાંધીજીની સાથે મારે ત્યાં મળવાનું નક્કી કર્યું હતું. નક્કી કરેલા સમય કરતાં પંદર મિનિટ વહેલા ગાંધીજી આવ્યા. કહેવા લાગ્યા : ‘મને થોડી ઊંઘની જરૂર છે. થોડીવાર સૂઈ જાઉં.’ મેં કહ્યું : ‘સૂવાનો ટાઈમ ક્યાં છે ? પંદર મિનિટ જ બાકી છે.’ એમણે કહ્યું : ‘પંદર મિનિટ તો પૂરતી છે.’ કહી તરત જ ખાટલા પર લંબાવી લીધું. એકાદ મિનિટમાં તો ઘસઘાસટ ઊંઘવા લાગ્યા. નવાઈની વાત તો એ બની કે પંદર મિનિટ પછી જાતે જ જાગી ગયા. એક વાર મેં કહ્યું : ‘આપમાં સૂવાની શક્તિ અદ્દભુત છે.’ ગાંધીજીએ કહ્યું : ‘જે દિવસે ઊંઘ પરનો મારો કાબૂ જશે તો સમજો કે મારો શરીરપાત થશે.’